
Segítő kézzel - Szájhigiéniás oktatás a Pető Intézetben

Bevezetés
A Cerebralis Paresis (CP) egy idiopathias központi idegrendszeri veleszületett vagy szerzett sérülés, mely különböző tünetegyüttesben nyilvánulhat meg. Legfőbb tünete a mozgáskorlátozottság, az esetek 50%-ban értelmi fogyatékossággal társul. Mozgásszervi érintettségeik (spasztikus izomtónus, kontrollálatlan mozgások) és csökkent kooperációs készségük miatt fogászati kezelésük és az egyéni szájhigiénia fenntartása is akadályokba ütközik. Ezáltal a következményes elváltozások, mint a fogszuvasodás, a gingivitis magasabb előfordulást mutatnak náluk.
Célunk, hogy felhívjuk a figyelmet a Magyarországon élő CP-s gyermekek orális egészségi állapotára, szájhigiéniájuk fenntartásának akadályaira, és teljes körű képet kapjunk a fejlesztésének lehetőségeiről, továbbá egy individuális elméleti és gyakorlati oktató program kialakítása.

Módszerek
Kutatásunkban a 21 önként jelentkezőből két nyolc fős csoportot alkottunk. A program egy általános fogászati vizsgálattal kezdődött, melyben felmértük a DMF-T, BOP, BOB, DI-S- és CI-S értékeket, valamint erózió és trauma meglétét. Kooperációs készségüket a Fränkl-skála alapján határoztuk meg. A fogászati státuszfelvételt 8 héten át tartó, heti 60 perces oktatató foglalkozás követett. A tananyag kiterjed a szájüreg részeinek megismerésére és a fogmosás technikájának elsajátítására, valamint különböző kommunikációs eszközökre a fogorvosi kezelés során. A fogorvosi rendelőben bemutatásra kerültek az eszközök, valamint működésük. A 8 hetes oktatást 8 hetes beavatkozásmentes fenntartó időszak követi.

Eredmények
Előzetes eredményeink alapján az első csoport kiindulási adatai szerint a gyermekek az átlagosnál rosszabb szájhigiéniával rendelkeztek, a DMF-T=3,88, FMBS=0,8, OHI-S=2,43. A nyolchetes oktatóprogram hatására a gyermekek szájhigiéniája javulást mutatott, mely az FMBS=0,24-re, valamint OHI-S=0,97-re való csökkenésben nyilvánul meg. A kezelések közbeni kooperáció 2,75-ről 3,5-re emelkedett. A második csoport oktatása még folyamatban van.

Megbeszélés
Eredményeink korrelálnak a nemzetközi irodalom adataival, alátámasztják, hogy CP-s gyermekek szájhigiéniája nem kielégítő, ebből kifolyólag szükséges egy prevenciós program bevezetése, mely által szájhigiéniájuk és a kezelés közbeni kooperációjuk javul, ezen felül kiterjed a szülők, konduktorok edukációjára. A program rámutatott, hogy figyelmük felkelthető és készségeik fejleszthetőek a szájápolás fontossága és annak rendszeres gyakorlása iránt.



